Gooi af die juk van selfvoldaanheid - Suider Kruis
Gooi af die juk van selfvoldaanheid
Posted on 22 Maart 2016 30 Maart 2016
Die vyand is besig om ‘n kombers van vals sekuriteit oor ons te trek. Die ergste is dat baie van ons dit aanvaar asof dit normaal is! In baie se ore word gefluister dat alles reg is, dat ons nog baie tyd het, geniet jou lewe, die wegraping is nog jare ver weg…
Ons het ‘n keuse: ons kan hierdie gevoel vertroetel of ons kan dit afsny. Dis ons keuses watter rigting ons daarmee wil gaan. Onthou net dit: die einde gaan skielik kom en sonder waarskuwing. Die wat die Heilige Gees nie in hulle lewens het nie gaan totaal met hulle broeke op hulle enkels gevang word. Die vyand is besig om ‘n wolk van bewusteloosheid oor hierdie wêreld te trek. Dis hierdie “bewusteloosheid” wat vir mense vertel dat hulle nog baie tyd het en dat almal verniet bekommerd is.
As bevestiging gee die HERE vir ons 1 Tessalonisense 4:16-17: “Want die Here self sal van die hemel neerdaal met ‘n geroep, met die stem van ‘n aartsengel en met geklank van die basuin van God; en die wat in Christus gesterf het, sal eerste opstaan. Daarna sal ons wat in die lewe oorbly, saam met hulle in wolke weggevoer word die Here tegemoet in die lug; en so sal ons altyd by die Here wees.”
Die vyand is besig om ‘n kombers van selfvoldaanheid oor die wêreld te gooi. Veg terug met die Woord en sny hierdie gevoel af as u dit tee kom, want dit kom nie van die HERE af nie. Die ergste is dat hierdie gevoel van selfvoldaanheid deur die media in plek gehou word en die doel is om die wêreld te sus in ‘n vals gevoel van sekuriteit.
Hierdie bedenkinge wat sekere mense het dat die wegraping nog jare ver is, is die resultaat van die vyand se veldtog om almal wat daarna luister in ‘n diepe slaap te sus. Op daardie manier gaan die skok as dinge begin gebeur uitermatig groot wees.
Net die wat ag slaan op die Woord van die HERE weet dat die einde baie naby is. Julle word uitgelag en bespot as julle daaroor praat, maar weet dit dat Noag net so uitgelag en bespot is soos julle nou. Die waarheid is dat dit die spotters is wat onvoorbereid gaan wees. Net soos in die dae van Noag gaan die einde skielik op hulle wees en gaan hulle nêrens hê om heen te gaan nie.
Op die oomblik hou die HERE die oordeel wat vir hierdie aarde beplan is, terug, maar dit gaan nie meer vir lank wees nie. Geniet dus u laaste dae op hierdie aarde, liewe leser. Wees ‘n voorbeeld vir ander en laat u lig skyn in hierdie wêreld vir so lank as wat dit ons gegun word. Doen die werk wat die HERE op u hart lê om vir Hom te doen, want dit bring siele in vir die HERE!
Onthou, dat nie een woord wat u vir JESUS sê of skryf leeg na Hom sal terugkeer nie! Gaan u net voort met u werk op aarde sodat u lampie helder sal skyn as die donkerte oor hierdie aarde toesak. Dit wat u nou doen mag miskien vrugteloos lyk, maar weet dat u werk ‘n groot oes tot gevolg sal hê in die tyd wat gaan volg. U het die saadjie geplant en dit sal opkom en vrugte dra. Dit wat u nou doen sal groot deure vir die HERE oopmaak. Deure wat vir dekades toe was waardeur niks kon kom nie. U werk nie verniet nie!
Pas dus op en moenie na hierdie gees van selfvoldaanheid luister nie. Werk vir die HERE tot op die laaste oomblik. Die donkerte wat gaan toesak gaan baie dik wees en die enigste ligpunt in die donkerte gaan ons lampies wees wat vir die HERE gaan skyn.
← Optrede in die Hof van die HERE
Oorlog van Gog en Magog →